b'\n_START_ARTICLE_\nWihurinkoski\n_START_PARAGRAPH_\nWihurinkoski oli Heinolassa vuodesta 1970 alkaen toiminut virvoitusjuomatehdas ja olutpanimo._NEWLINE_Tehtaan perustajalla, Wihuri-yhti\xc3\xb6ill\xc3\xa4, oli panimotoimintaa jo vuodesta 1952 alkaen jolloin yhteisty\xc3\xb6 Porvoon Panimo - Borg\xc3\xa5 Bryggerin kanssa alkoi. Panimot sulautuivat vuonna 1961 ja vuonna 1970 aloitti Wihurinkoski toimintansa Heinolan Hevossaaressa. Samana vuonna juomien valmistus Porvoossa lopetettiin._NEWLINE_Wihurinkosken ehk\xc3\xa4 tunnetuin tuote oli passiohedelm\xc3\xa4limonadi "Zorbas" jonka kreikkalaismilj\xc3\xb6\xc3\xb6seen sijoittuvassa televisiomainoksessa soi samanniminen mieliinpainuva elokuvamelodia._NEWLINE_Olutmerkkej\xc3\xa4 olivat "Kosken Kohinaa" ja "Vaalea Viikinki". Yrityksen tunnuslauseena tunnettiin ilmaisu "Saa koskea"._NEWLINE_Juomatehdas kuului Wihuri-konserniin vuoteen 1973 asti jolloin se myytiin lahtelaiselle Mallasjuoma Oy:lle. Tehdas jatkoi entiseen tapaan juomien valmistusta mutta Mallasjuoman tuotemerkeill\xc3\xa4._NEWLINE_Hartwall Oy:n ostettua 1994 Mallasjuoman toiminnot siirtyi my\xc3\xb6s Wihurinkosken tehdas uudelle omistajalle. Juomien valmistus keskitettiin Lahteen ja Hevossaaren tehdas suljettiin. Nyky\xc3\xa4\xc3\xa4n entisen juomatehtaan tiloissa toimii useita pienempi\xc3\xa4 eri alojen yrityksi\xc3\xa4.'